ການນັດຢຸດງານ ຍັງດຳເນີນຢູ່ຕໍ່ມາ ທີ່ປະເທດກຣີສ (ເບິ່ງວີດີໂອ)
ຊາວກຣີສຍັງສືບຕໍ່ ພາກັນປະທ້ວງ ຂະນະທີ່ການນັດຢຸດງານ ຍັງດຳເນີນຢູ່ຕໍ່ມາ ກ່ອນການລົງຄະແນນສຽງ ຂອງສະພາ
ພວກປະທ້ວງຊາວກຣີສໄດ້ພາກັນເດີນຂະບວນຢູ່ຕາມຖະໜົນຫົນທາງເປັນມື້ທີ 2 ທີ່ນະຄອນ ຫຼວງເອເທັນໃນວັນພະຫັດມື້ນີ້ ຂະນະທີ່ສະມາຊິກສະພາແຫ່ງຊາດ ກະກຽມການລົງຄະແນນ ສຽງຮອບສຸດທ້າຍ ກ່ຽວກັບແຜນການປະຢັດມັດທະຍັດໃໝ່ທີ່ມີຄວາມຈຳເປັນ ເພື່ອໃຫ້ໄດ້ຮັບ ເງິນຊ່ອຍເຫຼືອທີ່ໄດ້ມີການອະນຸມັດໄປແລ້ວນັ້ນ ໃນມື້ວັນພຸດວານນີ້ມີພວກເດີນຂະບວນ 100,000 ຄົນໄປໂຮມຊຸມນຸມກັນທີ່ຈະຕຸລັດ Syn- tagma ຫຼືລັດຖະທຳມະນູນຢູ່ນອກຕຶກຫໍສະພາແຫ່ງຊາດ ພວກປະທ້ວງທີ່ແກວ່ງກ້ອນຫີນ ແລະລະເບີດໄຟໄດ້ປະທະກັນກັບຕຳຫຼວດ ທີ່ໄດ້ຍິງລະເບີດນໍ້າຕາ ແລະລະເບີດສຽງດັງທີ່ທຳ ໃຫ້ຕື່ນຕົກໃຈ ເຂົ້າໃສ່ ເຈົ້າໜີ້ຕ່າງປະເທດຂອງກຣີສ ໄດ້ທວງໃຫ້ເອເທັນ ຮັບຮອງເອົາແຜນການປະຢັດມັດທະຍັດ ເພື່ອເປັນເງື່ອນໄຂໃນການທີ່ຈະໄດ້ຮັບເງິນງວດໃໝ່ຈາກເງິນຊ່ອຍເຫຼືອໃນມູນຄ່າ 159 ພັນ ລ້ານໂດລາ ເພື່ອໃຫ້ກຣີສສາມາດຫຼີກລ້ຽງຈາກການຜິດສັນຍາ ໃນການຈ່າຍງວດເງິນກູ້ຢືມ ໃນເດືອນໜ້ານີ້ ສ່ວນໃຫຍ່ຂອງສະມາຊິກພັກສັງຄົມນິຍົມແມ່ນໃຫ້ການອະນຸມັດໃນຂັ້ນຕົ້ນແລ້ວຕໍ່ແຜນການ ທີ່ຈະຂຶ້ນພາສີແລະຕັດວຽກການຂອງລັດຖະບານລົງນັ້ນ ນອກນັ້ນ ພວກປະທ້ວງຍັງໄດ້ພາກັນລົງສູ່ຖະໜົນຫົນທາງໃນຫົວເມືອງອື່ນໆຂອງກຣີສໃນ ມື້ວັນພຸດວານນີ້ ຂະນະທີ່ການສືບຕໍ່ນັດຢຸດງານຢູ່ໃນທົ່ວປະເທດ ໄດ້ເຮັດໃຫ້ຂີ້ເຫຍື້ອກອງ ຄູນກັນຂຶ້ນ ຢູ່ຕາມຫົວເມືອງຕ່າງໆອັດສະຖານທີ່ທ່ອງທ່ຽວແລະອັດການປະຕິບັດງານຂອງ ລັດຖະບານລົງ ຂະນະດຽວກັນ ປະທານາທິບໍດີຝຣັ່ງ ທ່ານ Nicolas Sarkozy ແລະນາຍົກລັດຖະມົນຕີ ເຢຍຣະມັນ ທ່ານນາງ Angela Merkel ໄດ້ພົບປະກັນທີ່ນະຄອນແຟຣັງເຟີຣທໃນມື້ວັນ ພຸດວານນີ້ເພື່ອປຶກສາຫາລືກັນກ່ຽວກັບຊ່ອງທາງຕ່າງໆໃນການແກ້ໄຂວິກິດການໜີ້ສິນຂອງ ທະວີບກ່ອນກອງປະຊຸມສຸດຍອດສະຫະພາບຢູໂຣບທີ່ນະຄອນ Brussels ໃນມື້ວັນອາທິດ ຈະມານີ້